पणजीः स सप्तकां भितर 'मटेरियल रिकव्हरी फॅसिलिटी' (एमआरएफ) उबारूंक नाशिल्ल्यान सांताक्रूजचे आदले सरपंच अँतोनियो डायस हाचे सयत प्रशासक, सचीव आनी उत्तर गोंयचे पंचायत उपसंचालक ह्या सगळ्यांक जापसालदार धरून तांचे आड कारवाय करतले. हे विशींचो निर्देश मुंबय उच्च न्यायालयाच्या गोंय खंडपिठान मंगळारा जारी केला. हे विशींचो निर्देश न्या. महेश सोनक आनी न्या. आर. एन. लड्ढा ह्या दोन वांगड्यांच्या खंडपिठान जारी केला.
 कोयर वेवस्थाप विशीं वेळावेळार निर्देश दिवन लेगीत एमआरएफ विशीं कांयच करिनात, हाचो बोट दवरून खंडपिठान सांताक्रूज सयत हेर पंचायतींक न्यायालयाचो अवमान केल्ल्याच्या कायद्या खाला कारणा दाखयात नोटीस जारी केल्ली. तशेंच सांताक्रूजचे सरपंच वा उपसरपंच आनी सचिवाक खंडपिठांत हाजीर रावपाचे निर्देश जारी केल्ले. ते उपरांत सांताक्रूजचे सरपंच अंतोनियो डायस हांणी 20 जून 2022 ह्या दिसा आदीं एमआरएफ सुरू करपाची हमी खंडपिठांत दिल्ली. ते उपरांत गोंय प्रदुशण नियंत्रण मंडळान पंचायतीची पळोवणी करून खंडपिठांत प्रतिज्ञापत्र सादर केलें. तातूंत सांताक्रूज पंचायतींत एमआरएफ सुविधा ना वा सुरू जावंक नाशिल्ल्याची म्हायती सादर केल्ली. ताची दखल घेवन खंडपिठान सांताक्रूजचे सरपंच डायस हाका खंडपिठाचो अवमान केल्ल्या प्रकरणांत कारणां दाखयात नोटीस दिली तशेंच पंचायतीच्या प्रशासकांकूय कारणा दाखयायत नोटीस धाडिल्ली. अशें आसतना मंगळारा जाल्ले सुनावणे वेळार सांताक्रूजच्या प्रशासकान प्रतिज्ञापत्र सादर करून आनीक मुजत मागली. हाची दखल घेवन खंडपिठान वयले निर्देश जारी करून फुडली सुनावणी 29 ऑगस्टाक दवरल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 